圍碁
作者：王績
朝代：唐

paragraphs: 飽食端居暇，披襟[弈]（奕）思專。
雕盤蜃脛飾，帖局象牙緣。
裂地四維舉，分麾兩陣前。
攢眉思上策，屈指計中權。
勁卒衡（韓校疑爲「衝」）圍度，奇軍略地旋。
魚鱗張九拒，鶴翅擁三邊。
逐征何待應，爭鋒豈厭先。
雙關防易斷，隻眼畏難全。
將驕多受辱，敵恥屢摧堅。
驟覩成爲敗，頻看絕更連。
許知愁越復，恤弱貴邢遷。
誹俗韋弘嗣，邀名葛稚川。
分陰雖可重，小道詎宜捐？
相公摧屐日，樵客爛柯年。
唐堯猶不棄，孔父尚稱賢。
博術存書錄，壺經著禮篇。
寄言陸士衡，無嗤王仲宣。
（按：《韻語陽秋》卷十七、《全唐詩》卷三七收「全」、「邊」二韻，題作《圍棋長篇》。
）。